“ฟินันเซีย” คาดรายได้ SAPPE ไตรมาส 3 นิวไฮ 945 ลบ. รับส่งออกโต แนะซื้อเป้า 37 บ.
“บล.ฟินันเซีย ไซรัส” คาดรายได้ SAPPE ไตรมาส 3/64 ทำจุดสูงสุดใหม่ที่ 945 ลบ. รับส่งออกโตต่อเนื่อง ตลาดต่างประเทศหนุน โดยเฉพาะเกาหลีใต้ สหรัฐ ยุโรป และตะวันออกกลาง ส่วนสินค้าใหม่ “ลูกอมครูเพ็ญศรี” ผลตอบรับดี รอติดตามสินค้าจากธุรกิจกัญชงในไตรมาส 1/65  แนะนำ “ซื้อ” วางเป้า 37 บ.
“บล.ฟินันเซีย” คาดรายได้ SAPPE ไตรมาส 3/64 นิวไฮ 945 ลบ. รับส่งออกโตต่อเนื่อง สินค้าใหม่ “ลูกอมครูเพ็ญศรี” ผลตอบรับดี แนะซื้อเป้า 37 บ.
23 ก.ย. 2564

บริษัทหลักทรัพย์ฟินันเซีย ไซรัส จำกัด (มหานชน) ระบุในบทวิเคราะห์ (23 ก.ย.2564) เกี่ยวกับหุ้นบริษัท เซ็ปเป้ จำกัด (มหาชน) หรือ SAPPE ว่า คาดรายได้รวมไตรมาส 3/2564 ของ SAPPE อาจทำจุดสูงสุดใหม่ที่ 945 ล้านบาท เพิ่มขึ้น 6.1% เมื่อเทียบจากไตรมาสก่อน และเพิ่มขึ้น 0.5% เมื่อเทียบจากปีก่อน จากรายได้ส่งออกที่ยังดีต่อเนื่อง โดยเพิ่มขึ้น 9% เมื่อเทียบจากไตรมาสก่อน และเพิ่มขึ้น 44% เมื่อเทียบจากปีก่อน ส่วนหนึ่งมาจากค่าเงินบาทอ่อนค่า และการเติบโตยังมาจากกลุ่มประเทศเดิมที่ดีต่อเนื่องจากไตรมาส 2/2564 ได้แก่ เกาหลีใต้ สหรัฐ ยุโรป และตะวันออกกลาง ส่วนอินโดนีเซียและฟิลิปปินส์ยังทำได้ทรงตัว
ขณะที่รายได้ในไทยถูกกระทบจาก COVID-19 เล็กน้อย แต่มีรายได้สินค้าใหม่ โดยเฉพาะลูกอมครูเพ็ญศรี (ร่วมกับ Workpoint) ที่ทำได้ดี และยังมี Repeat Order อย่างต่อเนื่อง ช่วยหนุนให้รายได้ในประเทศเพิ่มขึ้น 3% เมื่อเทียบจากไตรมาสก่อน แต่ยังลดลงจากปีก่อน สิ่งที่ประทับใจคือ บริษัทยังหาสายเรือตู้คอนเทนเนอร์ให้กับลูกค้าได้แม้จะต้องบุ๊คค่า ขนส่งที่สูงขึ้น ทำให้ Selling Expense ปรับขึ้นมาก แต่สามารถชาร์จกับลูกค้าได้หมด และรับรู้ในรายได้อื่น ปัญหาค่าขนส่งที่สูงขึ้นจึงไม่กระทบต่อกำไรของบริษัท
ทั้งนี้คาดว่าคำสั่งซื้อที่ดีและบาทอ่อนค่าจะถูกหักล้างทั้งหมดด้วยต้นทุน Pet Resin ที่ปรับตัวสูงขึ้นราว 20% เมื่อเทียบจากปีก่อ (สัดส่วน Pet Resin คิดเป็น 30% ของ COGS) ขณะที่บริษัทได้ใช้สต็อกเก่าราคาถูกหมดไป และเริ่มรับรู้ต้นทุนใหม่ในไตรมาส 3/2564 จึงคาดอัตรากำไรขั้นต้นจะอยู่ที่ 38.7% แม้จะยังทรงตัวได้ใกล้เคียงปีก่อน แต่ปรับลงจาก 39.8% ในไตรมาส 2/2564 กอปรกับมีค่าใช้จ่ายสูงขึ้นจากการออกสินค้าใหม่ และคาดส่วนแบ่งจาก Danone-Sappe จะยังขาดทุนราว 6 ล้านบาท เพิ่มขึ้นจากขาดทุน 3.6 ล้านบาท ในไตรมาส 2/2564 จึงคาดกำไรสุทธิไตรมาส 3/2564 อยู่ที่ 120 ล้านบาท ลดลง 5.5% เมื่อเทียบจากไตรมาสก่อ และลดลง 9.8% เมื่อเทียบจากปีก่อน)
อย่างไรก็ดีหากกำไรไตรมาส 3/2564 เป็นไปตามคาด บริษัทจะมีกำไรสุทธิงวด 9 เดือนแรกปี 2564 ที่ 334 ล้านบาท เพิ่มขึ้น  12.1% เมื่อเทียบจากปีก่อน คิดเป็นเพียง 70% ของประมาณการกำไรเดิม ถือว่าต่ำกว่าที่เคยคาด ในขณะที่แนวโน้มกำไรไตรมาส 4/2564 น่าจะอ่อนลงเมื่อเทียบจากไตรมาสก่อนหน้า ตามฤดูกาล ที่เป็น Low Season ของการ ส่งออก และราคา Pet Resin ยังอยู่ในระดับสูง เบื้องต้นคาดกำไรไตรมาส 4/2564 ไว้ราว 104 ล้านบาท
ดังนั้นจึงปรับลดประมาณการกำไรปี 2564 ลง 8.2% เป็น 438 ล้านบาท เพิ่มขึ้น 15.2% เมื่อเทียบจากปีก่อน และคาดปี 2565 deไรจะเติบโตต่อเนื่องราว 13.3% เป็น 496 ล้านบาท มาจากการฟื้นตัวของรายได้ในประเทศ, อินโดนีเซีย และฟิลิปปินส์ หลัง COVID-19 คลี่คลาย และคาดจะเห็นสินค้ากัญชงตัวแรกจากบริษัทอย่างเร็วในไตรมาส 1/2565 ทั้งนี้บริษัทยังอยู่ระหว่างรอผลผลิตกัญชงจากพันธมิตร Thai Hemp Wellness จึงแนะนำ “ซื้อลงทุน” หุ้น SAPPE ปรับใช้ราคาเป้าหมายปี 2565 เท่ากับ 37 บาท (อิง PE เดิม 23 เท่า)